ไทยและออสเตรีย เห็นพ้องเพิ่มพูนความร่วมมืออย่างรอบด้าน การค้า การลงทุน อุตสาหกรรม
นางอีวา แฮเกอร์ (H.E. Mrs. Eva Hager) เอกอัครราชทูตสาธารณรัฐออสเตรียประจำประเทศไทย เข้าเยี่ยมคารวะ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เนื่องในโอกาสพ้นจากหน้าที่ โดยนายกรัฐมนตรีชื่นชมความสัมพันธ์ทางการทูตระหว่างไทยกับออสเตรียที่มีความใกล้ชิดและแน่นแฟ้นยาวนานกว่า 153 ปี และหวังว่าทั้งสองฝ่ายจะร่วมกันส่งเสริมความสัมพันธ์และพัฒนาความร่วมมือระหว่างกันมากยิ่งขึ้น เพื่อผลลัพธ์ที่เป็นประโยชน์ต่อประเทศ ประชาชนของทั้งสองประเทศด้านเอกอัครราชทูตสาธารณรัฐออสเตรียประจำประเทศไทย แสดงความยินดีกับไทยในฐานะเจ้าภาพจัดการประชุมผู้นำเขตเศรษฐกิจเอเปค (APEC) ในปีนี้ ซึ่งออสเตรียพร้อมให้การสนับสนุนบทบาทของไทยอย่างเต็มที่และยินดีที่ทั้งสองประเทศมีความร่วมมือที่เข้มแข็งใน หลายๆ ด้าน โดยเฉพาะด้านการค้าและการลงทุน และด้านการศึกษา ซึ่งทั้งสองได้จัดทำบันทึกความเข้าใจร่วมกัน มั่นใจว่าทั้งสองฝ่ายจะร่วมกันผลักดันให้สามารถนำไปสู่การปฏิบัติให้ได้โดยเร็วสำหรับประเด็นเรื่องสถานการณ์โควิด-19 ไทยยินดีแลกเปลี่ยนประสบการณ์การดำเนินมาตรการควบคุมโควิด-19 ร่วมกับฝ่ายออสเตรีย คาดว่าสถานการณ์จะดีขึ้นเป็นลำดับ โดยขณะนี้ประเทศไทยได้เปิดประเทศต้อนรับนักท่องเที่ยวต่างชาติอีกครั้ง จึงหวังว่าทั้งสองฝ่ายจะมีการเดินทางไปมาหากันมากขึ้นและเป็นโอกาสเพิ่มพูนความร่วมมือด้านการท่องเที่ยวระหว่างกันนอกจากนี้ ไทยพร้อมเพิ่มพูนมูลค่าการค้ากับออสเตรียมากขึ้นอย่างเท่าเทียม เพื่อฟื้นฟูเศรษฐกิจอย่างยั่งยืนในช่วงหลังสถานการณ์โควิด-19 โดยเชิญชวนนักลงทุนออสเตรียให้เข้ามาลงทุนในเขตพัฒนาพิเศษภาคตะวันออก (EEC) ในอุตสาหกรรมที่มีศักยภาพสูง 3 กลุ่ม ได้แก่ กลุ่มดิจิทัลและเทคโนโลยี 5G กลุ่มสุขภาพและความเป็นอยู่ที่ดีและกลุ่มระบบขนส่ง/โลจิสติกส์อัจฉริยะ